CELEX: 32016D2009
Language: lt
Date: 1479168000000
Title: 2016 m. lapkričio 15 d. Komisijos įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos (pranešta dokumentu Nr. C(2016) 7219) (Tekstas svarbus EEE )

17.11.2016   
            
            
               LT
            
            
               Europos Sąjungos oficialusis leidinys
            
            
               L 310/66
            
         KOMISIJOS ĮGYVENDINIMO SPRENDIMAS (ES) 2016/2009
   2016 m. lapkričio 15 d.
   kuriuo patvirtinamos valstybių narių pateiktos vakcinacijos nuo žvynelinės programos
   
      
         (pranešta dokumentu Nr. C(2016) 7219)
      
   
   (Tekstai autentiški tik bulgarų, kroatų ir graikų kalbomis)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3), ypač į jos 19 straipsnio 1 dalies a punktą, 3 dalies a punktą ir 6 dalį,
   kadangi:
   
               (1)
            
            
               žvynelinė – paprastai užkrato pernešėjų perduodama virusinė galvijų liga, dėl kurios patiriama daug nuostolių ir kuri gali smarkiai plisti, visų pirma per gyvus gyvūnus ir užkrėstų gyvūnų produktus;
            
         
               (2)
            
            
               Direktyvoje 92/119/EEB nustatytos bendrosios tam tikrų gyvūnų ligų kontrolės priemonės. Joje nustatytos priemonės, kurių reikia imtis, jei ūkyje įtariama ar patvirtinama žvynelinė, taip pat priemonės, kurių reikia imtis apribojimų taikymo zonose, ir kitos papildomos priemonės ligai kontroliuoti. Pagal šias priemones taip pat numatoma, kad kilus žvynelinės protrūkiui, be kitų kontrolės priemonių, vykdoma vakcinacija patvirtinus Komisijai;
            
         
               (3)
            
            
               Komisijos įgyvendinimo sprendime (ES) 2015/2055 (4) ir Komisijos įgyvendinimo sprendime (ES) 2016/1183 (5) numatyta, kad Graikija ir Bulgarija gali vykdyti skubią galvijų, laikomų ūkiuose, esančiuose kiekvieno iš minėtų Įgyvendinimo sprendimų I priede nurodytose vakcinacijos teritorijose, vakcinaciją. Atsižvelgdama į esamą epidemiologinę žvynelinės padėtį, Kroatija, kuriai dėl regione pasitaikančios žvynelinės gresia didelis pavojus, pranešė Komisijai apie savo ketinimą pradėti vakcinacijos nuo žvynelinės kampaniją 2016 m. rugpjūčio 8 d.;
            
         
               (4)
            
            
               pagal 2016 m. liepos 29 d. priimtas Europos maisto ir saugos tarnybos primygtinas rekomendacijas (6) dėl žvynelinės, vakcinacija nuo žvynelinės yra veiksmingiausias būdas sumažinti ligos plitimą. Norint pasiekti pirmiau aprašytą poveikį, būtina vakcinuoti visą ligai imlią populiaciją regionuose, kuriuose kyla pavojus, kad į juos bus įvežta žvynelinė arba jie nukentės nuo tos ligos, siekiant kuo labiau sumažinti žvynelinės protrūkių skaičių, be to, turėtų būti vakcinuojama daug pavienių gyvūnų ir vykdoma plataus masto vakcinacija ūkių lygmeniu;
            
         
               (5)
            
            
               siekiant aiškumo ir supaprastinimo, šiame sprendime reikėtų nustatyti, kad į įgyvendinimo sprendimus (ES) 2015/2055 ir (ES) 2016/1183 šiuo metu įtrauktos Graikijos ir Bulgarijos vakcinacijos programos yra patvirtinamos. Be to, turėtų būti patvirtinta Kroatijos pateikta vakcinacijos programa; Graikijos ir Bulgarijos vakcinacijos programos, šiuo metu įtrauktos atitinkamai į įgyvendinimo sprendimus (ES) 2015/2055 ir (ES) 2016/1183, ir Kroatijos pateikta vakcinacijos programa atitinka būtinuosius vakcinavimo nuo žvynelinės programų reikalavimus, išdėstytus Komisijos įgyvendinimo sprendimo (ES) 2016/2008 (7) dėl gyvūnų sveikatos kontrolės priemonių, susijusių su žvyneline tam tikrose valstybėse narėse, II priede;
            
         
               (6)
            
            
               tam, kad programa būtų sėkminga, ir siekiant užtikrinti, kad visos ligai imlios populiacijos būtų imunizuotos pakankamai ilgam laikui, vakcinacijos nuo žvynelinės programos kartu su kitomis kontrolės priemonėmis turėtų būti taikomos kelerius metus iš eilės;
            
         
               (7)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Vakcinacijos nuo žvynelinės programų patvirtinimas
   Šiuo sprendimu patvirtinamos priede išvardytos vakcinacijos nuo žvynelinės programos.
   2 straipsnis
   Taikymas
   Šis sprendimas taikomas iki 2019 m. gruodžio 31 d.
   3 straipsnis
   Adresatai
   Šis sprendimas skirtas Bulgarijos Respublikai, Graikijos Respublikai ir Kroatijos Respublikai.
   
      Priimta Briuselyje 2016 m. lapkričio 15 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  OL L 62, 1993 3 15, p. 69.
   
      (4)  2015 m. lapkričio 10 d. Komisijos įgyvendinimo sprendimas (ES) 2015/2055, kuriuo nustatoma skubios galvijų vakcinacijos nuo žvynelinės Graikijoje programa ir iš dalies keičiamas Įgyvendinimo sprendimas (ES) 2015/1500 (OL L 300, 2015 11 17, p. 31).
   
      (5)  2016 m. liepos 14 d. Komisijos įgyvendinimo sprendimas (ES) 2016/1183, kuriuo patvirtinama skubios vakcinacijos nuo galvijų žvynelinės Bulgarijoje programa ir iš dalies keičiamas Įgyvendinimo sprendimo (ES) 2016/645 priedas (OL L 195, 2016 7 20, p. 75).
   
      (6)  EFSA Journal 2016;14(8):4573 [p. 27].
   
      (7)  2016 m. lapkričio 15 d. Komisijos įgyvendinimo sprendimas (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse (žr. šio Oficialiojo leidinio p. 51).
   
      PRIEDAS
      
                  —
               
               
                  Graikijos pateikta vakcinacijos programa.
               
            
                  —
               
               
                  Bulgarijos pateikta vakcinacijos programa.
               
            
                  —
               
               
                  Kroatijos pateikta vakcinacijos programa.